ไฟแนนทูเดย์
โดย...ช.ชดา
2 มี.ค. 2558

โดย...ช.ชดา
...ไม่เชื่อก็ต้องเชื่อ ว่า สาลินี วังตาล เป็นประธานเอสเอ็มอีแบงก์คนแรก ที่มีพนักงานรักมากที่สุดในประวัติการตั้งแบงก์มา เพราะทั้งลุย ทั้งสู้ ในขณะที่แบงก์อยู่ในวิกฤตโดยมีธงที่ชัดเจนว่า เอสเอ็มอีแบงก์อยู่ได้โดยไม่ต้องควบรวมกับใคร ทำให้พนักงานใจชื้นมีกำลังใจที่จะทำงานเพราะเห็นแสงสว่างที่ปลายอุโมงค์ หากช่วยกันพายช่วยกันจ้ำ ธนาคารก็จะไปได้ไม่หมดหวังเหมือนที่ผ่านมา
...แบงก์รัฐหลายแห่งที่เคยลดงบค่าใช้จ่ายเริ่มหันมาอัดแคมเปญโฆษณาเพื่อประชาสัมพันธ์ผลิตภัณฑ์แก้จน ที่ได้นำเสนอต่อรัฐบาลให้ประชาชนได้รู้และมาใช้บริการกันบ้าง โดยเฉพาะผู้ประกอบการเอสเอ็มอี ช่วงที่ธนาคารพาณิชย์ห่วงหนี้เสียหดสินเชื่อกัน เป็นโอกาสของแบงก์รัฐที่จะเบ่งพอร์ตออกมา แต่ต้องบริหารความเสี่ยงให้ดี ถ้าไม่มีการคอร์รัปชั่นหนี้เสียลูกค้ารายย่อยอาจจะเยอะราย แต่วงเงินไม่มากเท่าลูกค้ารายใหญ่แค่รายเดียว
...บุญทักษ์ หวังเจริญ ซีอีโอ ธนาคารทหารไทย ไม่เซอร์ไพรส์กับรางวัล CEO ยอดเยี่ยมของสมาคมนักวิเคราะห์การลงทุน หรือ IAA Awards for Listed Companies 2014 เพราะทางสมาคมปิดข่าวไม่บอกว่าได้รางวัลเลยจะไม่ไปร่วมงาน ความลับก็เลยแตก ช.ชดา ขอแสดงความยินดีด้วย รางวัลนี้มีสองคนที่เคยได้ คือ บัณฑูร ล่ำซำ ประธานกรรมการ ธนาคารกสิกรไทย และ กรรณิกา ชลิตอาภรณ์ กรรมการผู้จัดการ ธนาคารไทยพาณิชย์  
...ขอแสดงความยินดีกับคนในแวดวงการเงินที่ได้รับการแต่งตั้งจากนายกฯ บิ๊กตู่ ให้เป็นคณะกรรมการสร้างเสริมกิจการเพื่อสังคมแห่งชาติ เอ็นนู ซื่อสุวรรณ เป็นรองประธานกรรมการคนที่ 2 ส่วนหญิงเก่ง พี่ก้อย “วิวรรณ ธาราหิรัญโชติ” ได้รับแต่งตั้งเป็นกรรมการในฐานะเป็นผู้ทรงคุณวุฒิด้านการเงิน ส่วนมาดามแป้ง นวลพรรณ ล่ำซำ ได้รับแต่งตั้งในฐานะผู้ทรงคุณวุฒิด้านบริหารการกีฬา